《白鼻騧》
元代·吴莱

白鼻騧，白鼻騧，当轩迥立喷风沙。名骥留良定北土，蹇𩦺索价犹东家。

青松缚柳晓安皂，红锦裁鞯春映草。支遁心机爱神骏，伏波骨力轻衰老。

去年禁马无马骑，天下括马数马皮。浮沉乡闾万里足，笑傲品秩千金羁。

幸哉汉武重修政，往矣刘聪真覆镜。立防战备要马稀，藏富民寰须马盛。

向来河陇色为群，目极川原乱若云。庶人徒行未足恤，世间醇驷何由得。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》